Ekki tókst að losa öll hræ grindhvalana úr fjörunni í Garði eins og til hafði staðið . Eitt hræ , sem hafði áður losnað og síðan flotið aftur í land var urðað í fjörinni . Þannig var sleginn botn í langa verslunarmannahelgi björgunarsveitarfólks . Um fimmtíu grindhvalir strönduðu í fjörunni við Útskálakirkju í Garði á föstudagskvöld . Nær allar götur síðan hafa staðið yfir aðgerðir í fjörunni , þar sem björgunarsveitarfólk hefur ýmist náð að losa dýrin og ýta þeim aftur á haf út , eða losa hræ þeirra hvala sem ekki tókst að bjarga . Stefnt var að því að losa síðustu fjögur hræin sem eftir voru í gærkvöldi , sem tókst ekki alveg því einu varð ekki haggað . „ Það gekk reyndar vel með eitt dýrið en tvö þeirra voru erfiðari því að það er verið að myndast gasmyndun í dýrunum . Þá er erfiðara að sökkva þeim og það verður því erfiðara með hverjum deginum . Sérstaklega ef dýrin eru stór , “ sagði Bergný Sævarsdóttir , staðgengill bæjarstjóra hjá Suðurnesjabæ , í hádegisfréttum Bylgjunna en hún hefur fylgst með aðgerðum um helgina . „ Það sem eftir er er minna og vonandi gengur það betur , “ bætti hún bið . Björgunarsveitarfólk var því aftur ræst út í hádeginu í von um að koma síðasta hræinu á brott . „ Þetta dýr sem eftir er í fjörunnni á Garðskaga það fór sjálft á flot í gær , fór aftur á land á öðrum stað . Önnur dýr hafa enn þá ekki rekið upp . Vonandi verður það þannig . Vonandi takast þessar aðgerðir þannig að við þurfum ekki bara að halda áfram í næstu viku hvað þetta varðar , “ sagði Bergný . Fljótlega var þó tekin ákvörðun um að urða síðasta hræið í fjörunni . Grafið var tvo metra niður og hræinu komið þar fyrir . Segir Bergný að áfram verði fylgst með þróun mála og hvort að einhver hræ muni aftur reka á land . Nú sé þó aðgerðum að mestu lokið , löng og ströng vakt því á enda . Það er nóg að eyða einni verslunarmannahelgi í þetta ? „ Já , það er búið að vera löng og ströng verslunarmannahelgi , sérstaklega hjá björgunarsveitamönnum . Björgunarsveitarmönnum tókst að bjarga 30 hvölum .